A Bizottság 3893/88/EGK rendelete

(1988. december 14.)

a vámmentességek közösségi rendszerének létrehozásáról szóló 918/83/EGK tanácsi rendelet 50–59. cikkének végrehajtására vonatkozó rendelkezések megállapításáról szóló 2290/83/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb az 1315/88/EGK rendelettel [1] módosított, a vámmentességek közösségi rendszerének létrehozásáról szóló, 1983. március 28-i 918/83/EGK tanácsi rendeletre [2] és különösen annak 143. cikkére,

mivel a 918/83/EGK rendelet 63a. és 63b. cikke az orvosi kutatás, az orvosi diagnózisok megállapítása vagy az orvosi kezelés során alkalmazott műszereket és készülékeket érintő 137. és 138. cikk korábban szabadon választható rendelkezéseit végérvényesen bevonta a vámmentesség közösségi rendszerébe;

mivel e végrehajtó rendelkezések bizonyos tekintetben hasonlítanak az 1745/85/EGK rendelettel [3] módosított 2290/83/EGK bizottsági rendeletre [4]; mivel ezért indokoltnak látszik egyetlen jogi eszköz keretein belül – mégpedig a 2290/83/EGK rendelet módosításával és ezáltal hatályának bővítésével – kezelni az ehhez hasonló valamennyi helyzetet;

mivel az e rendelkezésekben meghatározott eljárás alkalmazásának gyakorlati tapasztalata alapján célszerű bizonyos kiigazításokat elvégezni;

mivel az e rendeletben előírt intézkedések összhangban vannak a vámmentességi szabályokkal foglalkozó bizottság véleményével,

ELFOGADTA EZT A RENDELETET:

1. cikk

A 2290/83/EGK rendelet a következőképpen módosul:

1. a cím helyébe a következő szöveg lép:

"A vámmentesség közösségi rendszerének létrehozásáról szóló 918/83/EGK tanácsi rendelet 50–59., valamint 63a. és 63b. cikkének végrehajtására vonatkozó rendelkezések megállapításáról szóló, 1983. július 29-i 2290/83/EGK bizottsági rendelet"

;

2. az 1. cikk helyébe a következő szöveg lép:

"1. cikk

Ez a rendelet megállapítja a 918/83/EGK rendelet, a továbbiakban "alaprendelet"; 50-59., valamint 63a. és 63b. cikkének végrehajtására vonatkozó rendelkezéseket.";

3. a 7. cikk (2) bekezdésének második albekezdése helyébe a következő szöveg lép:

"Amíg az e cikkel összhangban lévő vámmentes behozatalra vonatkozó kérelmet el nem bírálták, az illetékes hatóság engedélyezheti az érintett műszerek vagy készülékek behozatali vámok alól mentes ideiglenes behozatalát, azzal a feltétellel, hogy az áruk címzettjeként szereplő intézmény vagy szervezet kötelezettséget vállal a vonatkozó behozatali vámok megfizetésére, amennyiben a behozatali vámok alóli mentességet nem adják meg";

4. a 7. cikk (7) bekezdése a következő mondattal egészül ki:

"A határidő azonban meghosszabbítható, amennyiben a Bizottság – döntése meghozatalához – kiegészítő tájékoztatást kér a tagállamtól, ám a határidő összességében ekkor sem haladhatja meg a kilenc hónapot. Ebben az esetben a Bizottságnak – a kezdeti hathónapos határidő letelte előtt – tájékoztatnia kell a kérelmező illetékes hatóságot.";

5. a rendelet szövege a következő Va. címmel egészül ki:

"Va. CÍM

AZ ALAPRENDELET 63a. ÉS 63b. CIKKE SZERINTI ORVOSI MŰSZEREK ÉS KÉSZÜLÉKEK VÁMMENTESSÉGÉRE VONATKOZÓ KÜLÖNLEGES RENDELKEZÉSEK

15a. cikk

(1) Annak érdekében, hogy az alaprendelet 63a. és 63b. cikke szerinti műszerek vagy készülékek vámmentes behozatalához, az áruk címzettjeként feltüntetett intézmény vagy szervezet vezetőjének vagy meghatalmazott képviselőjének kérelmet kell benyújtania azon tagállam illetékes hatóságához, amelyben az intézmény vagy szervezet található.

(2) Az (1) bekezdésben említett műszerre vagy készülékre vonatkozó kérelem az alábbi információkat tartalmazza:

a) a műszer vagy készülék gyártó által használt pontos, kereskedelmi megnevezését, valamint valószínűsíthető, kombinált nómenklatúra szerinti besorolását;

b) a gyártó és adott esetben a szállító nevét vagy cégnevét, valamint címét;

c) a műszer vagy készülék származási országát;

d) a műszer vagy készülék rendeltetési helyét;

e) a műszer vagy készülék felhasználásának célját.

(3) Amennyiben térítésmentesen átruházott cikkről van szó, úgy a kérelem az alábbiakat is tartalmazza:

a) az adományozó nevét vagy cégnevét, valamint címét;

b) a kérelmező nyilatkozatát arról, hogy:

i. a szóban forgó műszer vagy készülék adományozása kereskedelmi szándékot nem rejt;

ii. az adományozó és a vámmentességi kérelem tárgyát képező műszer vagy készülék gyártója semmilyen kapcsolatban nem áll egymással.

15b. cikk

(1) Amennyiben egy tagállam illetékes hatósága az alaprendelet 63a. cikkében meghatározott készülékek vagy műszerek vámmentes behozatalának engedélyezését mérlegeli, konzultál a tagállamokkal, hogy kiderítse, vajon gyártanak-e a Közösségben azt helyettesítő készüléket vagy műszert.

(2) Ha a megkereső hatóság négy hónapon belül nem kap választ, akkor abból indul ki, hogy a konzultációban részt vevő tagállamok egyikében sem gyártanak a vámmentességi kérelem tárgyát képező műszert vagy eszközt helyettesítő árucikket.

(3) Amennyiben a négy hónapos határidő kevésnek bizonyul a megkeresett hatóság számára, úgy tájékoztatja erről a megkereső hatóságot és közli végső válaszának határidejét. Ez a határidő azonban nem lehet hosszabb 2 további hónapnál.

(4) Amennyiben az (1)–(3) bekezdés rendelkezései szerinti konzultációs eljárás lezárultával a megkereső hatóság úgy találja, hogy teljesülnek a 63a. cikk (1) bekezdésének a), b) és c) pontjában meghatározott feltételek, megadja a vámmentességet. Ellenkező esetben elutasítja azt.

15c. cikk

Amennyiben azon tagállam illetékes hatósága, amelyben az áru címzettjeként szereplő intézmény vagy testület található, nem tudja meghozni a 15b. cikkben említett döntést, úgy a tudományos műszerekkel és készülékekkel kapcsolatos 7. cikk (2) – (7) bekezdésében meghatározott eljárást értelemszerűen kell alkalmazni.

15d. cikk

A 15a–15c. cikk rendelkezéseit megfelelően alkalmazni kell az olyan műszerek vagy készülékek pótalkatrészeire, alkatrészeire és tartozékaira, valamint karbantartásukhoz, ellenőrzésükhöz, kalibrálásukhoz vagy üzembe helyezésükhöz használt eszközökre, amelyeket az alaprendelet 63a. cikke (2) bekezdésének a) és b) pontja szerint vámmentesen hoztak a Közösségbe.

15e. cikk

A 8. cikk rendelkezéseit megfelelően kell alkalmazni."

;

(6) A 16. cikk (1) bekezdésének első albekezdése helyébe a következő szöveg lép:

"Valamennyi tagállam megküldi a Bizottságnak az olyan készülékek vagy berendezések, pótalkatrészek, alkatrészek, tartozékok és szerszámok jegyzékét, amelyek ára vagy vámértéke meghaladja az 5000 ECU-t, és amelyek esetében a 7. cikk (1) bekezdése, a 14. cikk (1) bekezdése vagy a 15b. cikk (4) bekezdése szerint megadták vagy megtagadták a vámmentességet."

2. cikk

Ez a rendelet 1989. január 1-jén lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1988. december 14-én.

a Bizottság részéről

Cockfield

alelnök

[1] HL L 123., 1988.5.17., 2. o.

[2] HL L 105., 1983.4.23., 1. o.

[3] HL L 167., 1985.6.27., 21. o.

[4] HL L 220., 1983.8.11., 20. o.

--------------------------------------------------